ચંદિગઢ, તા.19 (પીટીઆઈ) : પંજાબમાં વિજયાદશમીનો ઉત્સવ કમકમાટીભર્યા માતમમાં ફેરવી દેનારી વિકરાળ રેલ દુર્ઘટના ઘટી છે. આ અકસ્માત અમૃતસરમાં ચૌરા બજાર નજીક સર્જાયો હતો. જેમાં રેલવેનાં પાટા સમીપે રાવણદહનનો સમારોહ ચાલતો હતો ત્યારે જ પૂરપાટ ધસી આવેલી ટ્રેન ત્યાં પાટા ઉપર ઉભા રહીને આતશબાજી માણી રહેલી મેદનીને કચડતી પસાર ગઈ હતી અને ક્ષણવારમાં જ ચોમેર બિહામણી મરણચીસો અને રક્તરંજિત જમીનથી કરુણ દ્રશ્યો સર્જાઈ ગયા હતાં. સત્તાવાર રીતે આ ગમખ્વાર બનાવનો મૃત્યુઆંક 61થી ઉપર ગણાવાઈ રહ્યો છે પણ તે આંકડો 100 આસપાસ હોવાની આશંકા છે. આમાં 72 જણા ઘાયલ થયા છે.